Matrikulant doodgery ná laaste vraestelFoto: Verskaf. ŉ Matrikulant wat pas haar laaste eindeksamenvraestel geskryf het, is Maandagmiddag in Durban doodgery toe sy ná die eksamen huis toe gestap het. ŉ Ander meisie wat saam met haar geloop het, is ernstig beseer. Garrith Jamieson, woordvoerder van Rescue Care-ambulansdienste, het gesê die twee meisies het op die sypaadjie geloop toe die voorval plaasgevind het. “Die voorval het teen 12:15 op die M7-Oos oorkant die Southway-winkelsentrum plaasgevind,” het Jamieson gesê. Toe paramedici by die toneel opdaag het hulle die wrak van die voertuig op die sypaadjie aangetref. “Een meisie het baie ernstige beserings opgedoen en is op die toneel dood verklaar. Die ander meisie is ernstig beseer en is op die toneel gestabiliseer en na ŉ nabygeleë hospitaal gehaas vir mediese behandeling,” het Jamieson gesê. “ŉ Volwasse man is ook getref en het matige beserings opgedoen. Hy is ook op die toneel behandel voordat hy na ŉ hospitaal vervoer is. Die bestuurder van die motor het slegs geringe beserings opgedoen,” het Jamieson gesê. Volgens Jamieson is dit nie duidelik wat veroorsaak het dat die bestuurder beheer oor die voertuig verloor het nie. Die polisie is besig met ŉ ondersoek. Foto: Verskaf.